3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

Keďže toto nariadenie, ktoré nadobudne účinnosť dňom nasledujúcim po jeho uverejnení v Úradnom vestníku Európskej únie, sa bude uplatňovať len vtedy, ak dohoda o vystúpení uzatvorená so Spojeným kráľovstvom v súlade s článkom 50 ods. 2 Zmluvy o Európskej únii nenadobudne platnosť do dňa, keď sa zmluvy prestanú uplatňovať na Spojené kráľovstvo a v Spojenom kráľovstve, navrhovaný akt ad hoc je vhodnejší než nariadenie vo forme pozmeňujúceho aktu.

(1)Spojené kráľovstvo predložilo 29. marca 2017 oznámenie o svojom zámere vystúpiť z Únie podľa článku 50 Zmluvy o Európskej únii. Zmluvy sa prestanú vzťahovať na Spojené kráľovstvo odo dňa nadobudnutia platnosti dohody o vystúpení alebo v prípade, ak sa tak nestane, dva roky po uvedenom oznámení, t. j. od 30. marca 2019, pokiaľ Európska rada po dohode so Spojeným kráľovstvom jednomyseľne nerozhodne o predĺžení tejto lehoty.

(2)K vystúpeniu dôjde počas programového obdobia 2014 – 2020, v ktorom sa Spojené kráľovstvo zúčastňuje na pätnástich programoch v rámci cieľa Európska územná spolupráca (ďalej len „programy spolupráce“). Dva z týchto programov sú programy, ktoré zahŕňajú Severné Írsko a podporujú mier, zmierenie a spoluprácu medzi Severom a Juhom na základe Veľkopiatkovej dohody, ktorú Únia plánuje zachovať aj v prípade, že Spojené kráľovstvo vystúpi z Únie bez toho, aby dohoda o vystúpení nadobudla platnosť do dňa, keď sa zmluvy prestanú uplatňovať na Spojené kráľovstvo a v Spojenom kráľovstve podľa článku 50 ods. 3 Zmluvy o Európskej únii. Preto by sa toto nariadenie malo obmedziť na uvedené dva programy spolupráce.

(3)Dotknuté dva programy spolupráce sa konkrétne riadia nariadením Európskeho parlamentu a Rady (EÚ) č. 1299/2013, nariadením Európskeho parlamentu a Rady (EÚ) č. 1303/2013 a nariadením Európskeho parlamentu a Rady (EÚ, Euratom) 2018/1046. V tomto nariadení by sa mali stanoviť ustanovenia s cieľom umožniť pokračovanie týchto dvoch programov spolupráce aj po vystúpení Spojeného kráľovstva z Únie v súlade s uvedenými nariadeniami.

(4)Pokiaľ ide o programy bilaterálnej spolupráce PEACE IV (Írsko – Spojené kráľovstvo) a Spojené kráľovstvo – Írsko (Írsko – Severné Írsko – Škótsko), riadiaci orgán sa nachádza v osobitnom orgáne pre programy EÚ („SEUPB“) zriadenom na základe Dohody medzi vládou Írska a vládou Spojeného kráľovstva Veľkej Británie a Severného Írska, ktorou sa zriaďujú vykonávacie orgány, ktorá bola podpísaná 8. marca 1999 (dohoda medzi vládou Británie a Írska z 8. marca 1999). Keďže tieto dva programy spolupráce sa týkajú Severného Írska, mali by pokračovať s potrebnými doplňujúcimi ustanoveniami.

(5)Na účely pokračovania týchto programov by sa malo objasniť, že bez toho, aby bol dotknutý článok 20 ods. 2 a 3 nariadenia (EÚ) č. 1299/2013, príslušné programy spolupráce môžu zahŕňať zúčastnené regióny v Spojenom kráľovstve, ktoré by mali byť rovnocenné regiónom na úrovni NUTS 3.

(6)Na účely pokračovania týchto programov s financovaním zo všeobecného rozpočtu EÚ by Komisia a orgány Spojeného kráľovstva mali uzavrieť administratívnu dohodu s cieľom umožniť kontroly a audity príslušných programov, a to s účinnosťou od dátumu, ku ktorému sa zmluvy prestanú uplatňovať na Spojené kráľovstvo a v Spojenom kráľovstve. Ak sa nebudú môcť vykonať potrebné kontroly a audity, Komisia by mala mať možnosť prerušiť platobné lehoty, pozastaviť platby a uplatniť finančné opravy, ako sa stanovuje v článkoch 83, 142, 144 a 145 nariadenia (EÚ) č. 1303/2013.

(7)V súlade s článkom 76 nariadenia (EÚ) č. 1303/2013 rozhodnutie Komisie, ktorým sa schvaľuje program PEACE IV (Írsko – Spojené kráľovstvo), t. j. rozhodnutie C(2015) 8564 z 30. novembra 2015, zmenené rozhodnutím C(2018) 5126 z 26. júla 2018, a rozhodnutie, ktorým sa schvaľuje program Interreg VA, t. j. rozhodnutie C(2015) 890 z 12. februára 2015, zmenené rozhodnutím C(2016) 1547 z 10. marca 2016, majú naďalej predstavovať rozhodnutie o financovaní v zmysle nariadenia o rozpočtových pravidlách, a tým aj právny záväzok v zmysle uvedeného nariadenia. Spojené kráľovstvo je naďalej zodpovedné za svoje finančné záväzky, ktoré prevzalo ako členský štát a ktoré sa týkajú uvedených právnych záväzkov Únie.

(8)Spojené kráľovstvo od dátumu, keď sa zmluvy prestanú uplatňovať, prestane byť súčasťou „časti programovej oblasti na území Únie“ v zmysle článku 20 ods. 1 nariadenia (EÚ) č. 1299/2013. Preto by sa mali upraviť ustanovenia o oprávnenosti operácií v závislosti od miesta.

(9)S cieľom umožniť čo najrýchlejšie uplatňovanie opatrení stanovených v tomto nariadení by toto nariadenie malo nadobudnúť účinnosť dňom nasledujúcim po jeho uverejnení v Úradnom vestníku Európskej únie. Toto nariadenie by sa malo uplatňovať len v situácii, ak dohoda o vystúpení uzatvorená so Spojeným kráľovstvom v súlade s článkom 50 ods. 2 Zmluvy o Európskej únii nenadobudne platnosť do dátumu, keď sa zmluvy prestanú uplatňovať na Spojené kráľovstvo a v Spojenom kráľovstve v súlade s článkom 50 ods. 3 Zmluvy o Európskej únii,

PRIJALI TOTO NARIADENIE:

Článok 1

Predmet úpravy a rozsah pôsobnosti

V tomto nariadení sa stanovujú ustanovenia na riešenie dôsledkov vystúpenia Spojeného kráľovstva z Únie v situácii, ak dohoda o vystúpení uzatvorená so Spojeným kráľovstvom v súlade s článkom 50 ods. 2 Zmluvy o Európskej únii nenadobudne platnosť do dátumu, keď sa zmluvy prestanú uplatňovať na Spojené kráľovstvo a v Spojenom kráľovstve podľa článku 50 ods. 3 Zmluvy o Európskej únii, a to pokiaľ ide o pokračovanie týchto dvoch programov spolupráce, na ktoré sa vzťahuje nariadenie (EÚ) č. 1299/2013 („programy spolupráce“), za účasti Spojeného kráľovstva („predmetné programy spolupráce“):

1.PEACE IV (Írsko – Spojené kráľovstvo);

2.Spojené kráľovstvo – Írsko (Írsko – Severné Írsko – Škótsko).

Nariadenie (EÚ) č. 1299/2013 sa naďalej uplatňuje na predmetné programy spolupráce podliehajúce ustanoveniam tohto nariadenia.

Článok 2

Geografické rozloženie

Bez toho, aby bol dotknutý článok 20 ods. 2 a 3 nariadenia (EÚ) č. 1299/2013, predmetné programy spolupráce môžu zahŕňať zúčastnené regióny v Spojenom kráľovstve, ktoré sú rovnocenné regiónom na úrovni NUTS 3.

Článok 3

Orgány zodpovedné za programy

Odchylne od článku 21 ods. 1 nariadenia (EÚ) č. 1299/2013,

–osobitný orgán pre programy EÚ (SEUPB), v ktorom sa nachádza riadiaci orgán a certifikačný orgán programu PEACE IV (Írsko – Spojené kráľovstvo) a programu Spojené kráľovstvo – Írsko (Írsko – Severné Írsko – Škótsko), aj naďalej vykonáva svoje funkcie,